‘हमारे घर के दरवाजे अस्मिता के लिए खुले हैं, लेडी डॉन भूरी के लिए नहीं’

ऊना (जूनागढ़/गुजरात)। जिल के ऊना तहसील के गांगडा गांव की रहने वाली सीधी-साधी लड़की अस्मिता गोहिल आज सूरत की लेडी डॉन भूरी के नाम से कुख्यात है। गुंडागिरी, मारपीट के साथ-साथ भूरी अब खुलेआम नंगी तलवार लेकर लोगों को डराने लगी है। इसका वीडियो भी वायरल हो चुका है। मौजूदा समय में भूली जेल में है। बेटी के इस तरह से फेमस होने पर परिवार वालों का कहना है- घर का दरवाजा अस्मिता के लिए हमेशा खुला है, लेकिन भूरी के लिए नहीं। भूरी का अतीत….

- भूरी का अतीत आज की लाइफ से बहुत अलग रहा है। पिता जीलुभाई विराभाई गाेेहिल आज भी मजदूरी करते हैं।

- साधारण से घर में रहते हैं। घर के अन्य सदस्यों में मां जानूबेन और 6 बेटियां-एक बेटा है। बेटा सबसे छोटा है।

- तीन साल पहले अस्मिता को गांव का ही रहने वाला रवि भगाकर ले गया था।

- अस्मिता के पिता ने थाने में एफआईआर भी दर्ज करवाया था। एक साल तक अस्मिता का कोई पता नहीं चल पाया। बाद में रवि एक दिन खुद थाने पहुंच गया। जहां से उसे जेल भेज दिया गया। इसके बाद अस्मिता घर आ गई।

रात में अचानक हो गई थी गायब...

- एक रात जब सब सो रहे थे, अस्मिता चुपके से निकल गई। उसके बाद वो कभी नहीं लौटी। आज सूरत में उसे लेडी डॉन के नाम से जाना जाता है।

- भास्कर की टीम अस्मिता के गांव पहुंची। मां जानूबेन ने भूरी के बारे में बात की। बेटी को याद करते हुए मां का गला भर आया, वह कुछ नहीं कह पाई। तब उसके पिता ने बताया कि तीन साल पहले जब से अस्मिता घर से निकली है, तब से वह यहां नहीं आई।

- हम उसके बारे में अखबार-टीवी पर पढ़ते-सुनते रहते हैं। उसके बारे में सुनकर दु:ख होता है। अब तो हम यह भी नहीं चाहते कि वो इकलौते भाई को राखी बांधने घर आए।

दो-तीन बार फोन आया था...

पिता ने बताया, 3 सालों में उसके दो-तीन बार फोन आए। उसके बाद तो मानों हमारा उससे नाता ही टूट गया। हम तो आज भी उसे अपनाने को तैयार है। लेकिन अस्मिता के रूप में, भूरी के रूप में नहीं। वह हमारी पहली वाली बेटी के रूप में हमारे आंगन आएगी, तो हमें खुशी होगी। इतना कहकर पिता रोने लगे।

हम तो किसी को मुंह दिखाने के लायक ही नहीं रहे

पिता ने कहा, भूरी की हरकतों ने हमें कहीं का नहीं छोड़ा। उसने हमें किसी को मुंह दिखाने लायक नहीं रखा। कुछ दिन पहले उसने बात की थी, वादा किया था कि आगे से ऐसा कुछ भी नहीं करूंगी जिससे आप लोगों को दुख पहुंचे। उस दौरान मैंने कहा था, कुछ भी करोगी तो मैं तुम्हें छुड़ाने नहीं आऊंगा।

भूरी की धाक उसके गांव में भी...

भास्कर की टीम जब गांगडा गांव पहुंची, तब लोगों से भूरी के घर का एड्रेस पूछा। लोग कहने लगे कि हम आपके साथ उसके घर तक नहीं जाएंगे। हमें तकलीफ होगी। आप उसके घर न ही जाएं, तो ही अच्छा है।